Document ID: /roh_data/filtered/fineweb-2-filterrobots_roh.jsonl.gz/134

Segl: tunnels e galaria per segirar la via?
- Mardi, 17.4.2012, 16:46
1 u perfin 2 tunnels plus ina galaria per segirar la via tranter Segl e Maloja durant l'enviern. Quai è la varianta favorisada suenter in inscunter da tut ils involvads cun l'Uffizi da construcziun bassa dal Grischun sco che la Posta Ladina rapporta. L'inscunter da l'emna passada saja tenor l'Uffizi da construcziun Bassa in pass per reducir las variantas en discussiun, la procedura da planisaziun vegn anc a durar ditg. La via tranter Segl e Maloja è fitg periclitada da lavinas durant l'enviern quai che chaschuna adina puspè problems. (RTR / ds)